El cantautor Joan Manuel Serrat considera que atemptats terroristes com el perpetrat aquest dilluns al Manchester Arena "no s'eviten ni suspenent els concerts, ni posant mesures de seguretat sinó evitant que hi hagi algú capaç de fer coses d'aquestes" i ha defensat que el cal reflexionar "és allò que fa que una persona s'emboliqui amb unes bombes, entri en un lloc i no tingui cap pena de fer-se volar i de fer volar a la gent i tingui aquesta manca de respecte per la vida". Així s'ha pronunciat des de la capital del Segrià on aquest dimecres a la tarda Serrat serà investit doctor honoris causa per la Universitat de Lleida (UdL). El cantautor del Poble Sec ha assegurat que rep "amb afecte i gratitud" aquest reconeixement, de la mateixa manera que tots els que ha acceptat durant la seva carrera. Joan Manuel Serrat ha explicat que ha estat en nombroses ocasions a Lleida treballant però també "ha tingut la sort de fer-hi amics i relacions profundes" i, en aquest sentit, ha remarcat que la mare d'un dels seus fills és lleidatana.    Preguntat pels periodistes, Joan Manuel Serrat ha afirmat que l'atemptat terrorista del Manchester Arena "és un esglaó més d'una cadena espantosa que no va començar abans d'ahir ni acabarà demà" ja que "és un procés molt llarg, que està molt soterrat, dels pobles que hi participen i de les cultures que tenen a veure amb tot això, de la situació social i econòmica que té el món i de la manca de voluntat de modificar aquestes coses". "Sembla que vulguin que tot això es perdi de vista com un malson, que avui ens n'anem a dormir amb la visió d'aquets nens i nenes assassinats i demà ens despertarem sense veure mai més cap nen mort a Alep", ha manifestat el cantautor en un to crític.  Segons Serrat, "probablement estem vivint una guerra global que no sembla que hi hagi prou enteniment entre aquells que podrien posar-hi, d'alguna manera, mesures per revertir l'avenç d'aquesta tota aquesta violència que es produeix, sinó que més aviat estan preocupats cadascun per les seves petits misèries, pels seus petits vots i pels seus petits o grans interessos, que poc tenen a veure amb el nostre món i amb els nostres interessos".  Doctor honoris causa per la UdL 'El noi del Poble Sec' ha fet aquestes afirmacions des de Lleida, on aquest dimecres serà investit doctor honoris causa per la UdL. Durant una roda de premsa, Joan Manuel Serrat ha agraït aquest reconeixement i ha afirmat que l'ha acceptat amb "molta gratitud i afecte", de la mateixa manera que la resta de reconeixements que ha acceptat durant la seva dilatada trajectòria. En aquest cas, ha destacat que el de la Universitat de Lleida "és el que més coincideix amb la plenitud de la seva vida". Serrat ha posat en valor la importància que suposa que amb els anys "les universitats s'hagin obert a la realitat quotidiana i incorporin àmbits de la cultura popular que abans en quedaven al marge, de la mateixa manera que s'han obert a les classes treballadores".             El cantautor ha explicat que en els més de cinquanta anys voltant per arreu del món ha estat molts cops a Lleida treballant, ciutat "on he tingut la sort de fer-hi amics i relacions profundes" i ha recordat que un dels seus fills és de mare lleidatana.  Per la seva part, el rector de la UdL, Roberto Fernández, ha manifestat l'honor que suposa per la universitat lleidatana que un "cantant universal" com és Joan Manuel Serrat hagi acceptat ser reconegut com a honoris causa per la UdL. Fernández ha remarcat que una de les característiques fonamentals de l'obra de Serrat és el que s'anomena popularment 'cançó popular' i el cantautor del Poble Sec, juntament amb altres autors "han fet d'aquesta peça de tres o quatre minuts un clàssic i l'han passat de la cosa efímera a la cosa clàssica en tots els sentits, que ha vingut per quedar-se fora de la moda o de qualsevol forma d'oportunisme musical i poètic". "La universitat no només és coneixement científic sinó que és també coneixement", ha sentenciat el rector. L'acte d'investidura de Joan Manuel Serrat com a nou doctor honoris causa per la UdL tindrà lloc a les 19 hores a l'auditori municipal Enric Granados de Lleida. El "noi del Poble Sec" ja compta amb aquesta distinció per part de quatre universitats de Mèxic, dues d'Argentina i tres de l'estat espanyol (la Miguel Hernández d'Elx, la Complutense de Madrid i la Pompeu Fabra de Barcelona), tot i que en els pròxims mesos també el rebrà de part de la Universitat de Rosario, a l'Argentina.  Entre els guardons que Serrat ha rebut al llarg de la seva trajectòria destaquen la Medalla d'honor del Parlament de Catalunya, la Medalla d'Or al Mèrit en el Treball que concedeix el Consell de Ministres, dos premis Ondas, un Grammy Latino, el Premi Ciutat de Barcelona i la medalla d'or de la ciutat comtal.

Summary: Serrat considera que atemptats com el de Manchester "no s'eviten suspenent concerts ni amb més mesures de seguretat"


El grup SOM ha exposat aquest dimecres els seus plans per a la Col·lecció Bernat Metge, que va adquirir el passat mes de febrer. El director editorial d’Ara Llibres i nou responsable de la històrica col·lecció de clàssics universals, Joan Carles Girbés, ha anunciat que des d’ara i fins al seu centenari –l’any 2022- publicaran 20 nous volums. Els primers, al maig, són el sisè volum de les ‘Tragèdies’ d’Eurípides i el primer volum de ‘Les Argonàutiques’ de Valeri Flac. Els nous propietaris volen rellançar la col·lecció, “modernitzar-la i difondre-la” (avui estrenen un nou web) i fer créixer el nombre de subscriptors actuals (500). Per això, treballen en un pla a mig termini amb “moltes fórmules” que estrenyin el vincle entre la col·lecció i la societat en base la vigència dels clàssics, ha senyalat el president de SOM, Oriol Soler.

Summary: La nova Col·lecció Bernat Metge publicarà 20 volums en els propers cinc anys


L'exconsellera d'Interior i de Justícia durant els governs tripartits, Montserrat Tura, ha fet públic aquest dijous que el 28-S va comunicar al líder del PSC, Miquel Iceta, la seva decisió d'abandonar el partit. Tura ha explicat a la SER Catalunya que deixa la militància socialista després de 30 anys "amb la més absoluta de les tristors" i després de molt temps reflexionant-hi. Va adonar-se que havia de fer el pas en un Consell Nacional, quan va sentir que les seves opinions -potser "minoritàries", ha admès- no eren "escoltades". Així mateix, s'ha donat de baixa de MES-Moviment d'Esquerres, partit que ella mateixa va ajudar a fundar per la seva aposta sobiranista. Al seu parer, el socialisme no pot "pujar-se sense més" al corrent independentista, sinó que ha d'aportar crítica i perspectiva. "El socialisme està cridat a replantejar moltes coses, com ara com creem polítiques redistributives per mantenir els serveis públics, el progrés i la prosperitat; no podem, només perquè hi hagi un flux independentista, sumar-nos a l'independentisme sense més, el socialisme és més que això", ha argumentat Tura en una entrevista a 'El Balcó' de la SER Catalunya. Després de marxar de MES i del PSC, aquest serà el primer cop que Tura no militi a cap partit polític des que tenia 16 anys. Situació que li serà "molt estranya", ha reconegut. També ha detallat com va adonar-se que havia de fer el pas d'estripar el carnet socialista després de més de 30 anys de militància. "Vaig sentir aquest dolor quan em vaig posar davant del Consell Nacional i vaig dir: m'he enfilat a aquesta tarima mil cops i sento que no només no s'atenen les meves propostes, que poden ser minoritàries, sinó que ja no se m'escolta", ha relatat.

Summary: Tura abandona la militància del PSC i MES, a qui demana una posició crítica cap a l'independentisme


El grup parlamentari de CSQP ha exigit “responsabilitats polítiques” a l’expresident de la Generalitat Artur Mas pel cas Pretòria. El diputat Albano Dante Fachin, secretari general de Podem Catalunya, ha reclamat que el PDeCAT prengui “una decisió” sobre el futur de Mas al partit, després que l’exalt càrrec de Convergència Lluís Prenafeta hagi admès el cobrament de comissions pel cas Pretòria. En una roda de premsa al Parlament, aquest dimarts a la tarda, Fachin ha denunciat que la corrupció hagi estat “una forma de govern, de finançament i de fer negocis”, en referència a Prenafeta. “Tampoc no ens sorprèn ni ens posem les mans al cap, és un capítol més del llibre que ens van explicar per fascicles, i que avui té un altre capítol”, ha continuat Fachin, que ha insistit que Mas ha de “donar explicacions”. En aquesta línia, el portaveu de CSQP ha reiterat que l’expresident català ha d’anar més enllà de les explicacions donades fins ara, i ha reclamat arguments “molt acurats sobre el seu paper en aquesta trama”.  Així mateix, Fachin ha sentenciat que si fos de CSQP, Mas no seguiria ocupant càrrecs d’importància. “No li direm al PDeCAT què ha de fer, però la millor manera de marcar distància contra la corrupció és prendre una decisió sobre Mas en aquesta formació”, ha conclòs el líder de Podem Catalunya. La compareixença de Rajoy pel cas Gürtel D'altra banda, Fachin també ha parlat de la compareixença com a testimoni que haurà de fer el president del govern espanyol, Mariano Rajoy, sobre la trama Gürtel. El diputat de CSQP ha explicat que el seu grup parlamentari ha trobat en un tuit de la periodista Cristina Pardo el millor exemple per explicar la situació: "És l'Audiència la que escull que Rajoy sigui testimoni i és el testimoni el que no vol que sigui testimoni els que escullen els jutges com a testimoni", diu la piulada. "Lamentablement, la situació que estem veient gairebé ens obliga a fer broma, però és una qüestió molt seriosa", ha argumentat Fachin.

Summary: CSQP exigeix "responsabilitats polítiques" a Mas pel cas Pretòria


La propera edició del 080 Barcelona Fashion se celebrarà en format exclusivament digital entre el 14 i el 17 de setembre, segons ha anunciat aquest dilluns el Consorci de Comerç, Artesania i Moda (CCAM) del departament d'Empresa i Coneixement. La cita de la moda catalana estava prevista inicialment per a finals de juny, principis de juliol, però arran de la situació del coronavirus s'ha decidit posposar-la i fer-la només en línia. Properament s'obrirà la convocatòria amb les condicions i requisits per a la participació de dissenyadors i marques de moda en aquesta edició online, que els organitzadors consideren que situa el 080 Barcelona Fashion en línia amb el que es fa al sector de la moda a nivell mundial.  En un comunicat, el CCAM ha indicat que el certamen ja havia intensificat en les darreres edicions la seva aposta per "la sostenibilitat, les noves tecnologies i els nous formats" i que per això ha decidit optar per fer una edició "únicament en format digital".  D'aquesta manera, es pot "donar resposta a les actuals necessitats del sector derivades de la crisi sanitària i alhora avançar-se als escenaris de futur per a la moda".

Summary: La propera edició del 080 Barcelona Fashion al setembre serà en format digital


El president del grup parlamentari d'ERC, Sergi Sabrià, s'ha sumat aquest dimarts al matí a les veus que avisen que la negociació i el diàleg entre l'Estat i la Generalitat no es poden donar si es mantenen polítics independentistes presos i a l'estranger. "Avui és un dia per recordar aquesta injustícia i explicar una i altra vegada que les voluntats de diàleg hi són, però que la taula de diàleg no pot començar amb presos polítics i exiliats", ha sentenciat en declaracions a la premsa després de l'ofrena del seu partit al monument de Rafael Casanova, tradicional en cada Diada.  A més, el republicà ha cridat els catalans a mobilitzar-se i aprofitar aquest Onze de Setembre com "una nova oportunitat per demostrar, una vegada més, que aquest país no defalleix, que no es rendeix, i també per trobar-nos tots, demostrar-nos que no sobra ningú, que ens necessitem tots, que hem de ser més però no pararem fins arribar a l'objectiu". Per a Sabrià, la Diada ha de servir igualment per demostrar "la voluntat de poder construir una República, de consolidar la independència i, aquest any, per cridar alt i fort llibertat presos polítics i que no s'acceptarà de cap manera la repressió de l'Estat". Per la seva part, Demòcrates de Catalunya –que pertany al grup parlamentari d'ERC- ha comparat la situació actual amb la de fa 300 anys. Titon Laïlla, portaveu de la formació, ha explicat que a la Diada "es commemora una derrota, amb la que malgrat tot Catalunya segueix en peu". "Volem denunciar, no només els cops de fa 300 anys, la repressió que Catalunya va patir davant Espanya fa 300 anys, sinó també els cops i les porres de fa un any. Uns cops que no hauríem de permetre que es repeteixin mai", ha dit, tot apuntant que l'Onze de Setembre també és, però, "una jornada d'esperança". "El que va agafar impuls fa un any no es pot aturar. I aquesta tarda el poble s'aixecarà de nou i demostrarà que està viu, que la República la tenim a tocar i que no podem aturar-ho, que aquest any sí posem la directa per aconseguir la República que tots volem", ha comentat.

Summary: Sabrià: "La voluntat de diàleg hi és, però no pot començar amb presos polítics i exiliats"


Desenes de persones s'han encadenat aquest dijous al matí a les portes del Centre d'Internament d'Estrangers (CIE) de la Zona Franca per reclamar que no es reobri. La protesta ha estat organitzada per la plataforma Tanquem el CIE, que considera que si aquest centre tanca de forma definitiva "estarem una mica més a prop de què cap persona de Catalunya sigui privada de llibertat per una Llei d'Estrangeria discriminatòria". "Hem dit prou i hem decidit posar el cos perquè el CIE no obri mai més", ha afirmat a través d'un comunicat. A més, ha anunciat una concentració de protesta el dia que finalment es reobri el centre a les set de la tarda a la plaça d'Urquinaona. El CIE de la Zona Franca està tancat des del novembre per obres i s'ha de posar en marxa d'aquí a poc tot i que el Parlament de Catalunya i l'Ajuntament de Barcelona han demanat que no es reobri.

Summary: S'encadenen al CIE de la Zona Franca per reclamar que no es reobri


Fitch Ratigns España ha apujat la qualificació al deute de CaixaBank de BBB a BBB+ amb perspectiva estable, segons ha informat el banc a la Comissió Nacional del Mercat de Valors (CNMV). L'agència de qualificació del deute reflecteix amb aquesta acció el 'rating' de viabilitat assignat a CaixaBank, ha afirmat la CNMV. En concret, Fitch millora a l'entitat financera la qualificació creditícia d'emissor a llarg termini, però també la del deute sènior preferent, que puja de BBB a BBB+; la del deute sènior no preferent, que igualment ascendeix a BBB+ des de BBB, i la del deute subordinat 'lower tier 2', de BBB- a BBB. D'altra banda, Fitch ha assignat un nou 'rating' a CaixaBank anomenat 'Derivative Counterparty Rating' o DCR, que se situa en BBB+.

Summary: Fitch apuja la qualificació al deute de CaixaBank de BBB a BBB+ amb perspectiva estable


El conseller d'Afers Exteriors, Raül Romeva, escriu aquest dissabte un article d'opinió al diari suec 'Svenska Dagbladet' amb el títol 'La democràcia està en joc a Espanya' on assegura que la repetició de les eleccions generals el 26-J "és un bon exemple de la disfuncionalitat actual de l'estat espanyol". "I també de la seva manifesta incapacitat d'arribar a acords, ni tan sols per governar-se", ha continuat Romeva, que considera que Espanya "s'ha estancat políticament durant els últims quatre mesos, atrapada entre disputes sense èxit sobre la formació d'un nou govern". "I no es preveuen molts canvis amb les noves eleccions que se celebraran el 26 de juny", ha pronosticat el conseller d'Afers Exteriors en l'article al diari suec de més tirada. Romeva –que firma com a ministre d'Afers Exteriors del Govern- diu igualment que aquesta paràlisi política a l'Estat "ha ajudat a prolongar les tensions entre Catalunya i Espanya". "Catalunya ha buscat el diàleg i l'acord amb el govern espanyol des del 2010, quan el nostre autogovern va ser reduït dràsticament pel Tribunal Constitucional espanyol, un òrgan polititzat, a instàncies del Partit Popular", ha recordat Romeva, que ha insistit que després de les eleccions del 27-S "el Govern de Catalunya té un mandat clar per iniciar una nova etapa". "Els catalans volen començar una nova etapa democràtica amb la construcció d'un nou país i d'un nou projecte polític", ha explicitat el conseller d'Afers Exteriors, que ha precisat el termini de 18 mesos. "Un període que finalitza l'estiu de 2017, quan els ciutadans tindran l'oportunitat de confirmar la creació de la República catalana", ha explicat Romeva, que tampoc ha tancat la porta a un possible referèndum.  Resposta a l'ofensiva antiinternacionalització "Tanmateix ja tenim un full de ruta i un objectiu clar, democràticament validat", ha reblat el conseller d'Afers Exteriors, que juntament amb el president Puigdemont han contestat a l'ofensiva antiinternacionalització del procés –reconeguda aquest divendres per la pròpia vicepresidenta del govern espanyol Soraya Sáenz de Santamaria- des de l'exterior. "Aquest Govern té l'objectiu que Catalunya esdevingui un Estat, el que hem de tenir clar és que això -per una via o per una altra- passarà", ha conclòs Romeva.

Summary: Romeva al diari suec 'Svenska Dagbladet': "La democràcia està en joc a Espanya"


El president de la Cambra de Comerç de Barcelona, Miquel Valls, ha criticat aquest diumenge al "moviment anti-turisme" de Barcelona ja que –ha recordat- es tracta d'un sector "fonamental" i representa un 14% del PIB de la ciutat. En una entrevista al 3/24 Valls ha assegurat que si no s'haguessin posat restriccions al creixement hoteler amb el PEUAT i la moratòria a nous establiments ara "no tindríem tants apartaments turístics", un àmbit que "és molt més difícil de controlar" i no aporta tants recursos a les arques municipals, ha recordat. Valls també s'ha referit al procés català i al referèndum anunciat per l'1-O i ha assegurat que "falta flexibilitat per les dues parts", en referència als governs català i espanyol. El president de la Cambra ha alertat que Catalunya "no pot estar ni un segon fora d'Europa" perquè econòmicament "podria tenir repercussions molt serioses".

Summary: La Cambra culpa la moratòria d'hotels a Barcelona de l'augment apartaments turístics


Un home ha mort aquest dimecres arran d’una explosió que s’ha registrat en un pou d'una finca privada del terme municipal de Roquetes (Baix Ebre). Segons han informat els Mossos d’Esquadra, la víctima estava cavant un pou amb explosius de fabricació casolana quan la càrrega li hauria explotat accidentalment. L’avís s’ha rebut poc abans de la una de la tarda. A l’espera de confirmar la identitat del cadàver -que ha estat localitzat al fons del pou, a uns 15 metres de profunditat-, tot apunta que la víctima seria el propietari de la finca, un home d’edat avançada que es trobava sol en el moment de l’explosió. Agents dels TEDAX dels Mossos d’Esquadra s’han desplaçat a la zona per assegurar la cavitat i per descartar la presència de més explosius. Els Bombers de la Generalitat també hi han desplaçat sis dotacions, entre els quals dos helicòpters com a mesura preventiva.

Summary: Mor un home mentre cavava un pou amb explosius de fabricació casolana a Roquetes


El president d'ERC, Oriol Junqueras, ha fet una crida a "persistir" després de conèixer la sentència del Tribunal Suprem que el condemna a 13 anys de presó. en una carta dirigida a la militància, reivindica: "Tornarem i tornarem més forts. Som la generació que hem nascut per guanyar. Som la llavor de totes les victòries. No en tingueu cap dubte, tornarem i guanyarem. Persistiu, catalans, persistiu, perquè si ho fem, guanyarem!". Junqueras afirma que, amb la sentència, l'Estat vol "destrossar vides, escapçar partits i lideratges, aturar i acabar amb un moviment democràtic i silenciar a tot un poble que es vol expressar a les urnes". Davant això, el líder republicà assegura que això demostra que els catalans no tenen alternativa i que no hi ha cap altra opció que construir un nou estat "per fugir d'aquest que persegueix demòcrates, prohibeix votar i protestar i empresona per idees polítiques". "Us ben juro que no descansaré fins a aconseguir-ho", promet.

Summary: Junqueras, després de conèixer la sentència: "Persistiu, perquè si ho fem, guanyarem!"


El president del PPC, Xavier García Albiol, ha intervingut al debat de la llei de transitorietat per defensar la seva esmena de supressió a tot l’articulat. I ho ha fet amb un dur discurs contra la proposició, el procés i els independentistes. Per al popular, els catalans estan “sent testimonis de la major decadència política, institucional i social que ha viscut mai Catalunya”. “Lamentablement, a cap parlament europeu del segle XXI s’ha actuat de manera tan antidemocràtica, totalitària i contra les garanties i drets dels diputats”, ha afegit.  Albiol creu que aquest dijous els independentistes “han repetit el circ” de la llei del referèndum, que ha aprofitat per recordar que el TC “ja ha suspès”. Per al líder del PPC, la llei de transitorietat és “una proposició colpista” que “demostra que el referèndum és simplement una estratègia de propaganda”. “Avui vostès posen els bous per davant dels carros”, ha etzibat.  El popular ha carregat sistemàticament contra els sobiranistes per presentar una llei com la de transitorietat, que considera “un clar exemple del règim que volen imposar als catalans”. “La seva intenció és senzilla: convertir-nos en súbdits a tos els catalans que no pensem com vostès. Ho dic amb tristesa. El nivell democràcia de les institucions catalanes mai havia caigut tan baix”, ha afegit.  Xavier García Albiol, però, no s’ha quedat aquí i ha acusat els independentistes d’actuar amb un caràcter “impropi d’una democràcia desenvolupada”. El popular, a més ha avisat que aquesta actitud té riscos. “Si mai han tingut el suport internacional i ni tan sols la consideració, amb aquesta agressió a la democràcia i l’estat de dret, s’han convertit en la principal amenaça que té la UE”, ha etzibat.  Per al líder del PPC, el que estan fent els sobiranistes al Parlament és “un segrest de la democràcia, un cop a la democràcia”. “Espanya om una gran nació, amb Catalunya al capdavant, i ni vostès ni cap altre atrevit consumaran la ruptura del país”, ha dit, tot afegint que “mentre Rajoy sigui president, un referèndum d’independència no es farà ni a Catalunya ni a cap altra part d’Espanya”.  És per tot això que s’ha dirigit també a la resta de l’oposició parlamentària, per assegurar que en moments com aquets “Catalunya necessita de manera imperiosa passar pagina i un Govern per a la gent normal i amb prioritats per a tothom”. En aquest sentit, ha fet una crida a la unitat dels no independentistes. “Estic segur que el que ens uneix es la lluita davant el gran desafiament que se’ns planteja. Això ens obliga a donar una resposta adequada i no podem estar a l’alçada si no és junts”, ha conclòs.

Summary: Albiol: “Estem sent testimonis de la major decadència política, institucional i social que ha viscut mai Catalunya”


La Generalitat ha atorgat lloguers socials a dotze de les famílies que ocupen el bloc Salt. Totes elles es troben en situació d'emergència i, després d'estudiar-ne els casos, Habitatge els hi ha buscat un nou allotjament per evitar que es quedin sense sostre. Aquest matí, la Generalitat s'ha reunit amb les famílies, els hi ha ensenyat els pisos, els ha donat les claus i els ha lliurat els contractes de lloguer. Ara només queda que els signin abans de traslladar-s'hi. En total, el Govern ha buscat onze pisos per a aquestes famílies del bloc Salt (perquè dues han demanat compartir-ne un). La majoria dels habitatges es troben al mateix municipi. Els lloguers que pagaran les famílies s'estenen entre els 4 i els 160 euros. Cap, però, no sobrepassa el 18% dels seus ingressos mensuals, com fixa la llei aprovada pel Parlament per combatre la pobresa energètica i d'habitatge. La Generalitat i l'Ajuntament de Salt han treballat colze a colze per buscar una solució per a les famílies que ocupen el bloc Salt. D'ençà que el jutjat va ordenar-ne el desallotjament, el Govern va intermediar per evitar que la gent quedés desemparada si se la feia fora dels pisos. El jutge va atendre la petició de la Generalitat i va posposar la mesura, donant de temps a les famílies fins aquest dimecres 20 d'abril per abandonar l'edifici de manera voluntària. Aquestes setmanes de marge han permès al Govern estudiar la situació en què es troba cadascuna de les catorze famílies que s'estan al bloc ocupat. En total, 21 adults i 25 nens. A través de la Mesa d'emergència, que depèn d'Habitatge, i conjuntament amb l'Ajuntament de Salt, la Generalitat ha analitzat si les famílies complien els requisits per poder-les reallotjar en un pis de lloguer social. Ara, el Departament de Governació ha atorgat lloguers socials a dotze de les famílies. Totes elles es troben en situació d'emergència i, si se les fes fora del bloc, no tindrien a on anar. Aquest matí, personal d'Habitatge s'ha reunit amb elles a l'ajuntament de Salt, els ha lliurat els contractes i les claus dels pisos i les ha acompanyades a veure els habitatges. Entre 4,37 i 161 euros En total, són onze pisos (perquè dues de les famílies han demanat compartir-ne un). Nou es troben a Salt mateix, i els altres dos, a Girona. A l'hora de fixar els preus dels lloguers, la Generalitat ho ha fet en base als barems de la Llei 24/2015, de mesures urgents per afrontar emergències en l'àmbit de l'habitatge i la pobresa energètica.  Segons fixa la llei, en cap cas els preus superen el 18% dels ingressos mensuals que tenen les famílies (i en alguns casos, aquest percentatge baixa fins al 10 o el 12%). La majoria dels lloguers que s'han atorgat es troben entre els 30 i els 40 euros. El més baix s'ha fixat en 4,37 euros. I el més alt, en 161. De tots els contractes que la Generalitat ha lliurat a les famílies del bloc Salt, només n'hi ha tres on el lloguer supera els 100 euros mensuals. Després de veure els pisos, ara només queda que les famílies decideixin signar els contractes perquè els lloguers socials siguin un fet i ja es puguin traslladar a viure als habitatges. Cada lloguer és per dos anys prorrogables i, en el moment d'entrar als pisos, les famílies només hauran de fer-se càrrec de l'alta dels subministraments (llum, gas i aigua).  Cap d'elles havia demanat ajuda a la mesa Tot i que la majoria de les famílies que viuen al bloc Salt es troben en situació d'emergència, cap d'elles havia demanat ajuda a la mesa perquè se n'estudiés el cas. És a dir, que a través de l'autoanomenada PAH Girona-Salt van escollir l'opció d'anar a ocupar directament l'edifici del carrer Doctor Castany. Aquesta és la segona ocupació que pateix el bloc, en mans de la Sareb, per part de la plataforma. A més dels lloguers socials a aquestes famílies, la Generalitat també n'ha atorgat cinc més aquest dimarts. Tots ells, a famílies de Salt que havien demanat ajuda a la Mesa d'emergència.

Summary: La Generalitat atorga lloguers socials a dotze famílies en situació d'emergència que ocupen el bloc Salt


El nombre de viatgers de Ferrocarrils de la Generalitat de Catalunya (FGC) a Terrassa ha augmentat un 50,7% en el primer any de servei de les noves estacions. El perllongament de la línia Barcleona-Vallès i l'entrada en funcionament de tres noves estacions va tenir lloc el 28 de juliol del 2015. Des de llavors, un total de 3.347.369 persones han fet servir els FGC a la ciutat vallesana, mentre que l'any anterior van ser 2.221.650. De les tres noves estacions, la que ha registrat més usuaris ha estat la de  Vallparadís Universitat amb 852.329, seguida de Terrassa Estació del Nord amb 513.002 i Terassa Nacions Unides amb 393.115. Tot i aquestes noves parades, la que ha tingut més afluència ha estat la de Terrassa Rambla, amb 1.588.923 usuaris. En línies generals, el Metro del Vallès ha crescut en 2.530.040 viatgers el darrer any, 1.835.097 dels quals corresponen al perllongament de Terrassa (el 72% de la nova demanda). En total, més de 34 milions de passatgers han utilitzat la línia Barcelona-Vallès els darrers 12 mesos.

Summary: Augmenten un 50,7% els viatgers d'FGC a Terrassa en el primer any de les noves estacions


A Catalunya 163 dones han mort pel fet de ser dones entre el 2010 i el 2017 segons es desprèn de l'informe que s'ha fet públic aquest divendres de 'Feminicidio.net', el que significa una mitjana de dos casos al mes. La directora de l'informe, Graciela Atencio, alerta que a Catalunya "només" el 15,3% de les denúncies acaben en condemna, el 15,3% s'arxiven, l'11,4% acorden ordres de protecció i l'11,3% renuncien. Per altra banda, les víctimes coneixien els seus assassins en el 93% dels casos. L'estudi no només té en compte les dades judicials, sinó que les completa amb la violència contra les dones de fora l'àmbit de la parella a través d'una feina d'hemeroteca, segons ha explicat Atencio. L'infome també revela que les dades a Catalunya han experimentat una evolució positiva, de manera que el 2010 es van produir 7 assassinats per violència masclista per cada milió de dones, un índex que el 2017 va ser ser de 4.

Summary: 'Feminicidio' alerta que per cada 100 denúncies per violència masclista només hi ha 15 condemnes a Catalunya


El telèfon d'emergències 112 ha rebut fins a les 12 hores un total de 894 trucades per 599 incidències relacionades amb les pluges, la majoria al Tarragonès i al Barcelonès. A Sant Feliu de Guíxols hi ha una persona ferida després que li caigués a sobre part d'un sostre d'un local comercial. Protecció Civil manté l'alerta del pla Inuncat per la previsió de reactivació de forts ruixats fins al vespre al terç nord-est de Catalunya. Es manté la recomanació d'extremar la prudència a l'entorn de rius i rieres i evitar passar per zones inundables. Es demana precaució especialment per l'augment del cabal de la Riera Major i del riu Ter. Aquest últim ha registrat un cabal de 117 metres cúbics per segon a les 5 del matí al seu pas per Ripoll, quan abans d'activar-se el pla era de 10 metres. La previsió de ruixats fins al vespre se suma a les pluges ja caigudes la passada nit, el que farà que hi hagi una acumulació de pluja important a les comarques de Girona i del litoral i prelitoral central. El 112 ha rebut 894 trucades, la majoria per inundacions de baixos, incidències al clavegueram i amb vehicles. 397 s'han fet des del Tarragonès i 209 des del Barcelonès. Per municipis, Tarragona n'ha registrat 297 i Barcelona 124.  D'aquests avisos, els Bombers han atès entre les 20 hores de dimarts i les 12 hores d'aquest dimecres un total de 328 serveis relacionats amb la pluja, 228 al Camp de Tarragona. Una gran part han estat inundacions en baixos i subterranis, filtracions d'aigua en edificis, embornals embussats, caigudes d'arbres o branques i rescat de persones atrapades en vehicles. A Sant Feliu de Guíxols hi ha una persona ferida, una clienta d'una botiga on ha caigut un part del sostre. El SEM ha activat dues unitats i ha atès la persona, que ha rebut l'alta al mateix lloc amb l'assistència també dels Bombers i d'una dotació dels Mossos.   El cabal del Ter al seu pas per Ripoll ha arribat als 117 metres cúbics per segon, tot i que ja va a la baixa. Tot i així, es demana precaució en tot el seu recorregut fins a Tavertet. La Riera Major també va molt plena i això pot provocar problemes a Viladrau, Sant Sadurní d'Osomort, Vilanova de Sau i Sant Hilari de Sacalm. En aquests moments, els Mossos d’Esquadra tallen els accessos a les zones inundables del Ter.   Protecció Civil aconsella no romandre a prop de lleres, rius i guals, així com evitar travessar rieres i torrents a les zones afectades.   El Servei Català de Trànsit informa que en aquests moments se circula a través de pas alternatiu a la N-II a Arenys de Mar a causa d’unes esllavissades per les pluges.

Summary: El 112 ha rebut 894 trucades per les pluges i Protecció Civil manté l'alerta del pla Inuncat


Miki Núñez ha iniciat aquest dimecres al Cruïlla XXS la gira en format acústic que el portarà aquest estiu per escenaris com el festival Vibra de Manresa o el Sons del Món de l'Empordà. El públic barceloní congregat a l'Anella Olímpica de Montjuïc ha estat el primer en tastar el format més proper amb què el cantant de Terrassa ha adaptat els concerts després de la pandèmia. Moments més intimistes, però sense eclipsar l'energia del seu directe festiu amb què s'està forjant un inici de carrera musical després del seu pas per l'acadèmia d''Operación Triunfo' i el festival d'Eurovisió. Miki Núñez ha ofert temes del seu àlbum debut, 'Amuza' (Universal/Música Glogal, 2019), i ha sorprès amb noves cançons que formaran part del seu proper disc. "Quins nervis", escrivia el jove artista poques hores abans del concert a través d'Instagram i repetia una vegada dalt de l'escenari. Però el punt de partida de Miki Núñez sempre és 'amuza', títol del seu primer disc i traducció a l'idioma esperanto de la paraula 'diversió'. Així ho ha fet durant una hora de concert, divertir-se sobre l'escenari i contagiar-ho al públic, molt jove, amb temes vitalistes com el seu últim single, 'Me vale', o el festiu 'Celebrem'.  I així com el cantant terrassenc combina català i castellà indistintament, també troba un equilibri entre les cançons més inquietes pròpies de festa major i temes més reposats. L'exemple més clar, 'Escriurem', tema que ha fet fortuna els últims mesos per iniciatives com la versió solidària amb múltiples artistes per la campanya #JoEmCorono. I precisament, el format reduït del cicle impulsat pel Festival Cruïlla, amb 800 cadires i taules separades a l'esplanada de davant del Palau Sant Jordi, ha convidat a sentir i percebre pausadament temes com aquest. Entregat i casolà -tant com el videoclip de 'Me vale', que va gravar ell mateix a casa amb la seva família durant el confinament-, Miki ha desgranat temes del seu disc com 'Nadie se salva' o 'Coral de arrecife', acompanyat de quatre músics, amb especial protagonisme del saxo. Sense la banda al complet, doncs, ha presentat també noves melodies i lletres que té preparades per entrar a gravar aquest estiu, i que conformaran el seu segon disc, previst per la tardor. Una amb ritmes rumberos, una altra titulada 'Mi lugar', i dues més en català, 'Cada pas del camí' i 'No m'ho esperava'. No ha faltat 'La venda', cançó escrita pel cantant de La Pegatina, Adrià Salas, que el va dur al festival d'Eurovisió el maig del 2019. La relació amb Salas va arribar fins al disc 'Amuza', amb qui col·labora a la cançó 'Eterno verano', acompanyat també de Nil Moliner i Arnau Griso. Un tema que ha sonat aquest dimecres, sense les veus citades del tema original, però amb un missatge estiuenc que ha pres més sentit que mai després d'una primavera grisa. Miki ha actuat a la mateixa esplanada on el 2018 va fer cua per fer el càsting per entrar al programa de RTVE 'Operación Triunfo'. Per fer honor a aquells inicis, ha cantat 'Prefiero' d'Antílopez, tema que va escollir per entrar al programa. I fent honor també als seus orígens com a grup de versions amb Dalton Bang, ha interpretat 'L'Empordà' de Sopa de Cabra (que ha fet aixecar els primers espectadors de les cadires) o 'Somnis de petit' de Margarett. I si bé Miki Núñez tenia una cinquantena de concerts programats per aquest estiu arreu de l'Estat abans que esclatés la pandèmia, el cantant ha volgut mirar endavant i celebrar la nit amb què ha tornat a pujar a dalt d'un escenari. Ho tornarà a fer aquest divendres 10 de juliol al Vibra de Manresa amb Sara Roy, el 18 i 19 al Festival Strenes de Girona, el 7 d'agost al festival Sons del Món de Roses, el 15 d'agost a les Barraques de Sitges i el 23 d'agost al parc de les ribes del Ter en el marc del Girona White Festival.

Summary: Miki Núñez suma intimisme al seu directe festiu amb un concert en acústic al Cruïlla XXS


L'escriptora Alicia Giménez Bartlett (Almansa, 1951) ha guanyat el Premi Planeta 2015 amb la novel·la 'Hombres desnudos'. L'escriptora, creadora de la saga protagonitzada per la inspectora de policia Petra Delicado, s'ha fet amb el guardó més ben dotat de les lletres espanyoles, premiat amb 601.000 euros, i amplia així el seu elenc de reconeixements, entre els quals destaca el Premi Nadal 2011 i el darrer Pepe Carvalho. El finalista d'aquest any ha estat el guionista i director de cinema Daniel Sánchez Arévalo (Madrid, 1970) amb l'obra 'La isla de Alice'. El LXIV Premi Planeta ha estat el primer lliurat després de la mort de José Manuel Lara Bosch. L'obra d'Alicia Giménez Bartlett, presentat sota el pseudònim de Toni Farga i el títol provisional 'Nuves de tormenta', narra la història de Xavier, un professor de literatura a l'atur, i la Irene, una empresària abandonada pel seu marit. Tots dos es veuen obligats a canviar dràsticament de vida per sobreviure i la seva trobada, al voltant de la prostitució masculina, acabarà convertint-se en una fatalitat.    ‘La isla de Alice’, la novel·la finalista al Premi Planeta 2015 presentada amb el pseudònim de Julia Ponsky i el títol provisional ‘Trece meses desde mayo’, està protagonitzada per Alice, una dona a qui el marit se li mor en un accident de trànsit en una carretera on se suposava que no havia d’estar. La història narra l’aventura per descobrir els secrets que s’amagaven rere la vida del seu marit i la manera com reconstrueix el seu últim viatge, que la portarà fins a una misteriosa illa.

Summary: Alicia Giménez Bartlett guanya el Premi Planeta 2015 amb la novel·la 'Hombres desnudos'


Els Mossos d'Esquadra han localitzat aquest migdia una noia de 15 anys de Reus que havia desaparegut aquest dilluns. La menor, Anna Amigó, va marxar de casa de forma voluntària i ja no va tornar més i sobre la una d'aquest dimarts a la matinada la comissaria dels Mossos de Reus va rebre una denúncia de desaparició. A partir d'aleshores es va muntar un dispositiu de recerca de la noia i amics seus van difondre l'avís a les xarxes socials. Finalment, els Mossos l'han trobat sana i estàlvia poc després de les tres de la tarda a la confluència entre l'avinguda Diagonal i el carrer Numància de la capital catalana.

Summary: Troben a Barcelona una noia de 15 anys de Reus desapareguda des d'aquest dilluns


La direcció de Nissan assegura que en la darrera reunió de mediació amb els sindicats celebrada ahir al vespre i aquest dijous per desbloquejar la negociació del nou conveni col·lectiu han presentat una oferta "molt raonable i definitiva" que recull bona part de les demandes dels representants dels treballadors. Malgrat que no ha estat acceptada, en un comunicat, la direcció de la multinacional japonesa a l'estat espanyol confia que en la pròxima reunió de mediació prevista per dilluns vinent amb els sindicats "es pugui tancar un acord beneficiós per a tothom". Tot i que s'ha avançat en qüestions com ocupació, ritmes de treball i la subcontractació, l'increment salarial es manté com el principal escull per arribar a un acord. L'empresa veu positiu que s'hagin desconvocat les aturades parcials convocades per ahir i espera que passi el mateix amb la vaga de 24 hores previstes per dimarts vinent, l'endemà de la pròxima reunió.  L'actual proposta d'increment salarial de Nissan és del 0,7% consolidat i el 0,6% no consolidat fins el 31 de març de 2017 i del 0,6% consolidat i el 0,5 no consolidat de l'1 d'abril de 2017 fins el 3 de març de 2018.

Summary: Nissan assegura que ha presentat una proposta "molt raonable" als sindicats i confia en arribar a un acord


L'Audiència de Barcelona ha començat a jutjar aquest dimarts una dona acusada de matar el seu marit enverinant-lo i intentar-ho amb el seu fill el juny del 2014 al domicili familiar de Canyelles (Garraf). La fiscalia demana 19 anys de presó per a la dona, 14 per homicidi i cinc més per intent d'homicidi. Però tant el fill enverinat com els altres dos han intentat durant el judici exculpar la seva mare i han dit que el pare, per motius econòmics però sobretot de salut, no volia ser una càrrega per a la família. La dona, segons la fiscalia, hauria enverinat amb medicaments psiquiàtrics els seus tres gats i el gos, i després va intentar el mateix amb el seu fill, que pateix psicosi i ansietat, el seu marit, malalt del ronyó, i ella mateixa. No obstant, ella i el fill van sobreviure. Segons sembla, el matrimoni passava per certes dificultats econòmiques, ja que el pare s'acabava de jubilar i cobrava una pensió relativament baixa. Necessitaven ajuda econòmica puntual dels seus fills. Això desanimava l'home, que pocs dies abans de la seva mort va dir a un dels seus dos fills que "mai més" es quedaria sense diners per a la seva néta. Antonio C. es va veure encara més enfonsat anímicament quan li van dir que li haurien de trasplantar un ronyó. Sovint tenia dificultats per moure's i l'havien d'ajudar i netejar, cosa que no acabava d'acceptar. La seva dona es va oferir voluntària per ser donant de ronyó i tot i que l'home pensava que no serien compatibles, finalment sí que ho va ser, cosa que encara va enfonsar més el seu marit. En el moment dels fets, ja estaven tots els papers a punt per la intervenció, a l'espera del permís judicial. A banda d'això, un dels seus tres fills té psicosi i crisis d'ansietat des de fa més de 20 anys, era drogoaddicte i havia mantingut fins feia poc una relació sentimental amb una prostituta, també drogoaddicta i malalta de Sida i hepatitis C, cosa que els pares desaprovaven. El noi, que sovint vivia a casa dels progenitors, patia atacs i havia de prendre molta medicació, medicines que els seus pares sabien on eren. Una setmana abans dels fets, l'home va insistir per fer un dinar amb tota la família, cosa poc habitual, i els seus parents admeten ara, sense detectar-ho aleshores, que semblava una mena de comiat i que feia dies que estava "estrany". Així, per exemple, la seva vídua ha explicat que l'home va voler acabar en dos mesos el terra de l'aparcament familiar que feia vuit anys que s'havia de fer. L'acusada ha explicat que el matí dels fets el seu marit li va dir: "marxo amb tu o sense tu, fins aquí arribo, no puc més". Ella, ha dit, li va "donar la mà, com sempre", metafòricament parlant. A l'hora de dinar, van cuinar, tots dos junts, patates i llom. Segons la dona, ella no va afegir cap medicament ni al menjar ni a la beguda, però no ho sap segur, i també ha admès que el seu marit potser sí que va afegir-hi alguna droga per intoxicar-los a tots. El que sí que ha admès la dona és que van enverinar els animals domèstics perquè no els volien abandonar ni deixar amb ningú altre. La dona ha dit que el seu marit, paleta de professió, quasi no sabia escriure i per això ha justificat que no deixés cap nota de suïcidi. L'acusada ha assegurat que no volia fer mal al seu fill, que justament aquell dia va tornar a casa dels seus pares després de passar-se tres dies sense dormir i consumint 'crack'. Quan va arribar a casa, va menjar estirat al sofà el que li havia donat la seva mare, i es va quedar adormit "com sempre" i sense notar res estrany. Quan es va mig desvetllar, ja al vespre, va veure la seva mare "adormida" al sofà del costat i el seu pare estava estirat al terra de la seva habitació, al pis de dalt. Enmig de moltes incoherències va enviar uns missatges de Whatsapp a un amic, dient-li que la seva mare havia matat el seu pare i els animals, cosa que ell diu no recordar. Aquest amic, que feia temps que no veia, va mig entendre els missatges, es va preocupar i va trucar-lo, però l'Ismael no agafava el telèfon. Des de Masquefa (Anoia), l'home es va desplaçar a la casa de la urbanització Les Palmeres, de Canyelles. Va trucar el timbre exterior i no li van obrir la porta, va saltar la tanca exterior i va veure un gat mort. El timbre de la casa tampoc va servir perquè li obrissin la porta. No tenia cap altre número de telèfon a mà i va tornar fins a casa a buscar una vella agenda on hi havia apuntat el telèfon de la germana del seu amic, a qui va avisar. La dona va avisar el seu altre germà i van anar tots dos al domicili familiar, on van trobar la mare inconscient, el germà mig inconscient i el pare mort. Van avisar els serveis d'emergències que van poder reanimar la mare i el germà amb dosis d'antídot. A preguntes del fiscal, l'acusada ha dit que no recordava haver dit davant dels mossos i els tècnics sanitaris que la van atendre inicialment frases com "vaig tirar de tot al menjar", "els he posat tot el que he trobat", "me'ls volia endur per davant", "Déu meu, què he fet?" o "em vull morir", frases que sí que han confirmat diversos testimonis. Un mosso també ha explicat que el fill enverinat li va dir quan es va desvetllar: "falto un mes i mira la que s'ha muntat" i "la meva mare ha matat els gats i el gos". La dona va quedar ingressada a un hospital durant diversos dies mentre es recuperava de la intoxicació i després va ser detinguda per homicidi i intent d'homicidi. El seu fill intoxicat va ingressar temporalment en un psiquiàtric. Cap dels tres fills presenta acusació contra la seva mare, ni li reclama indemnització, cosa que sí que fa la fiscalia en nom d'ells, i, de fet, la visiten cada setmana a la presó.

Summary: Els fills d'una dona jutjada per enverinar mortalment el marit la defensen durant el judici


ERC ha transformat la seva tradicional Festa de la República del 14 d'abril en una jornada reivindicativa i d'intens record dels empresonats i els exiliats. "Avui som aquí però no podem estar de festa", ha assegurat el president del Parlament, Roger Torrent, que s'ha preguntat en veu alta: "Amb el president Junqueras a la presó i la secretària general Marta Rovira a l'exili, qui pot dubtar del compromís personal de la gent d'Esquerra?", ha qüestionat Torrent. "Estem disposats a jugar-nos-ho tot per guanyar la llibertat i la República", ha recalcat el president del Parlament en un acte emotiu a les Cotxeres de Sants. De fet, des de files republicanes han llançat una conjura per evitar unes noves eleccions i una darrera crida a formar Govern d'una vegada "per expulsar el 155". "No volem noves eleccions! Som el peu de la República efectiva, al peu de la muntanya. Ara nomes hem de decidir quin és el corriol, el camí a través del qual com abans millor fem el cim", ha sentenciat el diputat d'ERC al Congrés Joan Tardà. "L'Oriol ho ha dit en el seu missatge", ha recordat Tardà. "El que ara s'ha de fer és consolidar la titànica victòria de l'independentisme del 21-D", ha volgut deixar clar el portaveu d'ERC al Congrés dels Diputats enmig dels aplaudiments de l'auditori. "I volem fer el cim no per un corriol estret sinó ample i sense ziga-zagues, perquè volem que hi càpiguen moltes persones", ha continuat amb el seu símil Tardà, que ha alertat de dos inconvenients en aquesta pujada fins al 'cim de la República': "Intentaran allunyar-nos del peu de la muntanya i també voldran dificultar-nos enormement la pujada", ha avisat el portaveu republicà al Congrés dels Diputats. "Volen que anem per un camí estret, ens volen violents, testosterònics. Volen Ulsteritzar-nos el país per dificultar-nos-ho", ha enumerat Tardà. "Si sabem què és el que volen ells, amb més raó hem de tenir clar el que hem de fer nosaltres: fora dogmatismes i fora sectarismes", ha conclòs el veterà diputat republicà.  "Som 14 d'abril i som 1 d'octubre" Per la seva banda, l'adjunt a la presidència d'ERC, Pere Aragonès, ha estat l'encarregat de defensar els valors republicans de la seva formació i la validesa de la victòria independentista. "Som 14 d'abril i som 1 d'octubre", ha afirmat Aragonès, que ha recordat que a pocs carrers de les Cotxeres de Sants és on es va fundar el partit. "El 21-D vam obtenir una victòria titànica. Ara hem de construir un Govern que demostri la victòria de les forces republicanes i que ens permeti expulsar el 155", ha reflexionat en veu alta el també ex secretari d'Economia. "I nosaltres hi serem, perquè els republicans mai renunciarem i mai ens resignarem. Volem guanyar i necessitem guanyar. És urgent recuperar les nostres institucions", ha puntualitzat Aragonès, que ha fet una crida a la mobilització demà diumenge al centre de Barcelona.  "Hem de continuar ampliant la lluita per la democràcia i demà en tenim una gran oportunitat. Fem una crida a que la manifestació de demà sigui massiva", ha demanat l'adjunta a la presidència d'ERC. "Els companys que van ser amb nosaltres l'1-O i el 3-O ens acompanyaran per reclamar respecte pels drets civils", ha volgut posar èmfasi Aragonès. Prèviament, la secretària general d'ERC, Marta Rovira, ha intervingut a través d'un vídeo enviat des de Ginebra, que ha estat rebut amb una sorollosa ovació pels més de 1.000 militants d'ERC. "Durant 87 anys aquest partit ha fet pinya, s'ha mantingut ferm, digne i compromès amb els ideals de justícia social, republicanisme i llibertat d'oportunitats", ha assenyalat Rovira. "Avui continuem ferms i drets. Hem de mantenir el projecte col·lectiu de la República ben viu", ha sentenciat la secretària general d'ERC.   Finalment, el diputat d'ERC al Congrés Gabriel Rufián ha arrencat la seva intervenció amb un record cap al jove valencià Guillem Agulló, assassinat l'any 1993 a mans del feixista Pedro Cuevas. "25 anys després els seus assassins es presenten a eleccions i 9 demòcrates dormen en una presó espanyola. No oblidem, la lluita continua", ha exclamat Rufián, que també ha carregat contra l'acusació de terrorisme dels CDR. "Terrorisme són els CIE no els CDR", ha afirmat el diputat d'ERC al Congrés, que tampoc ha desaprofitat l'ocasió per atacar els dirigents del Partit Popular i de Cs. "Els que s'han d'investigar no són els CDR. Els perillosos, els que s'han d'investigar, són els comitès de defensa de l'Ibex 35", ha finalitzat amb ironia Rufián.

Summary: Torrent: "Estem disposats a jugar-nos-ho tot per guanyar la llibertat i la República"


El pacte a quatre bandes que governava a Sant Esteve Sesrovires (Baix Llobregat) ha quedat trencat després que ARA Sant Esteve, Convergència i Unió, i Locos por Sanes hagin renunciat als seus càrrecs. Les tres formacions han anunciat que abandonen el govern, fet que situa Esquerra com a únic partit que conforma l'executiu local, amb 3 regidors. Segons un comunicat emès per l'Ajuntament, l'escissió s'ha produït per "divergències en qüestions rellevants de la gestió municipal i de futur per al municipi". L'alcaldessa republicana, Carme Rallo, ha rebutjat fer declaracions i s'ha remès a les paraules recollides en el comunicat, on assegura que ERC "treballa per garantir l'estabilitat i la governabilitat" de Sant Esteve Sesrovires. Les darreres eleccions municipals del 24 de maig a Sant Esteve Sesrovires les va guanyar el PSC amb Enric Carbonell com a cap de llista. La formació va obtenir 5 regidors però no va aconseguir el suport suficient per formar govern, i un quadripartit entre ERC, ARA, CiU i LxS va posar fi a 32 anys d'alcaldies socialistes al municipi.  El pacte entre les quatre formacions s'anunciava a pocs dies del debat d'investidura, defensant que crearien un govern "alternatiu, de canvi". Una auditoria exhaustiva dels comptes municipals, consultes populars, austeritat política i participació ciutadana eren els quatre pilars bàsics anunciats en el moment de l'acord. Davant el trencament de l'acord, el grup municipal d'Esquerra ha confirmat a l'ACN que la formació té previstes diverses reunions durant el cap de setmana per valorar la nova situació, en què el partit ha de governar el municipi sol, amb 3 dels 13 regidors del consistori.

Summary: Es trenca el pacte de govern a Sant Esteve Sesrovires per la marxa d'ARA, CiU i LxS


L'increment ve motivat per l’augment de les vendes de productes informàtics, electrònics i òptics ACN Barcelona.-Les exportacions catalanes de productes industrials han augmentat en tots els nivells tecnològics, encapçalats pel nivell mitjà baix, el tercer trimestre del 2017 en relació amb el mateix període de l’any anterior. Segons l’Institut d’Estadística de Catalunya (Idescat), les exportacions d’alt contingut tecnològic han assolit un valor de 1.651,8 milions d’euros al tercer trimestre del 2017, xifra que representa un augment interanual del 3,3%. Aquest increment ve motivat per l’augment de les vendes de productes informàtics, electrònics i òptics (24,4%), ja que les de productes farmacèutics han disminuït (-4,2%) per segon trimestre consecutiu. Per àrees geogràfiques, el creixement de les vendes d’alta tecnologia ha estat similar: un 3,3% a la Unió Europea i un 3,2% a la resta del món. Les vendes dels productes industrials de nivell mitjà alt, que han assolit un valor de 7.595,6 milions d’euros, han augmentat un 3,7% interanual al tercer trimestre d’enguany, degut principalment a l’increment de les vendes de productes químics (7,0%). Per àrees geogràfiques, les vendes a la Unió Europea han augmentat un 3,4% i les destinades a la resta del món un 4,5%. Les exportacions de productes de nivell mitjà baix, amb un valor de 2.511,8 milions d’euros, són les que més han augmentat amb relació al mateix trimestre de l’any anterior (27,8%). L’augment de les exportacions a països de fora de la Unió Europea ha estat del 40,6%, força més elevat que el de les destinades a la Unió Europea (21,5%). Les exportacions de productes de baix contingut tecnològic han assolit un valor de 4.379,2 milions d’euros, xifra que representa un augment del 3,5% en relació amb el tercer trimestre de l’any anterior. Aquest augment ve motivat per l’increment de les vendes destinades a la UE (4,9%), ja que les vendes a la resta del món s’han mantingut força estables (0,7%). D'altra banda, al tercer trimestre del 2017, les compres a l’estranger de productes industrials han augmentat en tots els nivells tecnològics. Les importacions d’alt contingut tecnològic han assolit un valor de 2.051,3 milions d’euros i un augment del 3,5% interanual, gràcies a l’increment dels productes informàtics, electrònics i òptics (9,3%), ja que les importacions de la resta de productes han disminuït. L’increment de les compres a països de la UE (4,7%) ha estat superior al de les fetes fora de la UE (2,0%).  Les importacions de productes de nivell mitjà alt han augmentat un 5,3% interanual. L’increment de les vendes s’ha registrat tant amb la Unió Europea (2,7%) com amb la resta del món (11,4%). En la resta de nivells tecnològics, els increments de les compres a l’exterior s’han degut a l’augment de les importacions procedents de la resta del món, ja que han disminuït les compres a la Unió Europea.

Summary: Augmenten un 3,3% interanual les exportacions d'alta tecnologia durant el tercer trimestre


El president de la Generalitat Valenciana, Ximo Puig, ha anunciat aquest dijous que durant el primer semestre de 2016 l'executiu presentarà una reforma de la Llei de coordinació de les Diputacions perquè "sigui efectiva i perquè realment les competències generals, que han de ser competències de la Generalitat Valenciana, es puguin exercir amb plenitud". Puig ha fet aquest anunci durant la sessió de control a les Corts Valencianes en resposta a la pregunta del síndic de Compromís, Fran Ferri, sobre quin el és full de ruta del Consell per tal d'impulsar la integració i coordinació de les funcions de les diputacions a la Generalitat Valenciana.  El president valencià ha remarcat que al llarg dels 20 anys de governs del PP les tres diputacions valencianes "han estat greument tacades i desacreditades" a causa de la corrupció. Puig ha afegit que les diputacions "pel seu propi sentit històric tenen greu problemes d'origen democràtic i el clientelisme ha estat una manera permanent d'actuar". En aquest sentit, ha dit que cal reformar la llei perquè totes les competències "sigui realment d'interès general" i que fins que arribi aquest moment el que cal és "coordinar-nos al màxim".  Moments abans, Ximo Puig ha considerat que "no és rebut que continuin com una qüestió sagrada institucions superades per la història" i ha emplaçat a una futura reforma constitucional en què cada territori pugui definir els seu espai territorial, com als estats federals.  Durant la seva pregunta, el síndic de Compromís Fran Ferri ha repassat els casos que corrupció que han esquitxat les tres diputacions que ha governat el PP al llarg dels darrers anys. Ferri ha assenyalat que Compromís aposta "per eliminar les diputacions" perquè "no tenen cabuda en una democràcia avançada i calen estructures properes a la gent".  En aquest sentit, ha demanat qui és el full de ruta "fins a la desaparició d'aquestes institucions" i ha instat a l'aprofitament dels instruments legals com la Llei de coordinació.  200 MEUR per lluitar contra l'atur juvenil  El president de la Generalitat Valenciana, Ximo Puig, ha anunciat aquest dijous a la sessió de control un pla per lluitar contra l'atur juvenil que tindrà un pressupost de 200 milions d'euros i que afectarà 80.000 joves. Puig ha fet aquest anunci després de la pregunta de la síndic del PP, Isabel Bonig, que ha demanat quines són les mesures que preveu l'Acord del Botànic (pacte de governabilitat entre PSPV, Compromís i Podem). La dirigent del PP ha acusat Puig de ser un "ploraner" i ha advertit que els seus plors no serveixen per crear ocupació.

Summary: Ximo Puig anuncia una reforma de la Llei de coordinació de les Diputacions


La xifra de desocupats suma sis mesos consecutius de caigudes ACN Barcelona.-L'atur a les comarques de Girona es va situar al juliol en 31.828 persones, el que representa 471 persones menys respecte el juny (-1,46%), segons les dades publicades aquest dijous pel Ministeri d'Ocupació i Seguretat Social. Amb aquest descens, el nombre de persones inscrites al Servei d'Ocupació de Catalunya encadena sis mesos seguits de caigudes. La xifra d'aturats de 31.828 persones és la més baixa des de l'agost del 2008 (29.813) i la caiguda de l'atur de 471 persones és la més moderada en un mes de juliol des del 2009, quan l'atur va pujar en aquest mes de 117 persones. En relació amb el juliol de l'any passat, a Girona el nombre de persones sense feina s'ha reduït de 1.600 persones, el 4,79% menys, i suposa encadenar 60 mesos de descensos interanuals.

Summary: L'atur a les comarques de de Girona es redueix en 471 persones durant el mes de juliol


La Guàrdia Urbana de Tarragona va dur a terme dues detencions aquest dilluns i aquest dimarts a la matinada. Dilluns a la nit, van ser alertats d'un cas de maltractament en l'àmbit de llar, al barri de Sant Pere i Sant Pau. En arribar al lloc dels fets, el detingut va assegurar que s'havia barallat amb la seva parella però els testimonis van insistir que la dona havia estat perseguida i agredida amb un pal fins que es va tancar a casa. L'home, que li reclamava diners a la víctima també va ser acusat per amenaces, robatori amb violència i en grau de temptativa i extorsió. La matinada següent, la Urbana va detenir un home que robava objectes de dins dels vehicles a l'Avinguda Vidal i Barraquer. Està acusat per un presumpte delicte de robatori amb força a l'interior de vehicles utilitzant clau falsa.

Summary: Dos detinguts a Tarragona per un delicte de violència de gènere i un de robatori amb força


La Plataforma Aigua és Vida denuncia que el Govern de la Generalitat manté posicions “contradictòries” pel que fa al cabal del riu Ter. Segons l’entitat, d’una banda inicien un conveni amb la Junta d’Usuaris d’Aigües del Baix Ter per defensar el riu i aposten per projectes de millora de l’espai fluvial però, d’altra banda, defensen el pla de gestió de cabals 2016-2021 que preveu una reducció del 40% del cabal ambiental ecològic del Ter respecte el pla sectorial de cabals de manteniment (PSCM) del 2006. “El projecte és inacceptable i contradictori, està molt bé que diguin que volen reduir el transvasament del riu però ens temem que només siguin belles paraules”, ha explicat el portaveu de la plataforma, Pau Masramon. D’altra banda, l’entitat crítica que l’Ajuntament de Girona no els ha convidat a la primera reunió de la taula de municipalització de l’aigua. Pel que fa als mesuratges que realitzen de l’aigua que baixa pel Ter a Girona, l’entitat està satisfeta perquè de mitjana s’han mantingut 9,46 metres cúbics per segon, la millor xifra dels darrers quatre mesos. Des de l’associació ecologista carreguen contra el pla de gestió de cabals 2016-2021 que està en tràmit, impulsat l’ACA i la Generalitat de Catalunya, i que preveu una reducció del 40% del cabal ecològic del Ter en comparació amb les xifres que s’havien marcat l’any 2006. “Ens hem reunit amb l’ACA i el conseller Rull i els hem dit que és una vergonya; és increïble i inacceptable que després de deu anys de lluita es vulgui tirar endavant un projecte així”, lamenta Masramon. “Fins i tot les administracions argumenten que la llei aplicable és l’espanyola del 1959, per normativa de rang potser sí però costa creure que un Govern que aposta per la independència atengui abans lleis espanyoles que les que el seu mateix Parlament ha creat”, subratlla el portaveu.  Per això, des de la Plataforma Aigua és Vida assenyalen que és “contradictori” com actua la Generalitat en referència al cabal del Ter. Un riu sobreexplotat des de fa dècades i que es transvasa el 70% cap a l’àrea metropolitana de Barcelona. “Surten notícies d’acords entre Territori i la Junta d’Usuaris d’Aigües del Baix Ter per defensar amb un conveni el riu o també diuen que volen reduir el transvasament; està molt bé que ho diguin però temem que sigui com tantes altres coses, signatures i iniciatives, només belles paraules”, reflexiona el portaveu de l’entitat. Per Masramon és estrany i confús que la Generalitat impulsi convenis en defensa del Ter i, per una altra banda, defensi el pla de gestió de cabals 2016-2021.  Respecte el conveni entre el Consorci del Ter i Aigües Ter Llobregat que es va oficialitzar aquesta setmana, l’entitat es mostra prudent. “Esperem que no sigui una cortina de fum per mirar de temperar les reivindicacions que són evidents i que manifesten el mateix: que no hi ha aigua al riu”, explica Masramon. Tot i això, celebren que el Consorci del Ter disposi de 40.000 euros anuals per tirar endavant projectes de millora de l’espai fluvial, per conscienciar i sensibilitzar culturalment sobre aquest riu que neix a Ulldeter. “Millor que estiguin en mans del Consorci que no pas de concessionàries privades o empreses”, afegeix.  Al mateix temps, des de l’entitat també han carreguen contra l’Ajuntament de Girona que ha previst pel proper 19 de juliol la primera reunió de la Taula de Municipalització de l’Aigua. “No tenim clar ni si es farà o no però sabem perfectament que no ens han convidat. Diuen que analitzaran en la primera trobada si ens conviden a les següents que es facin”, destaca el portaveu de l’associació ecologista. La remunicipalització i gestió pública dels recursos hídrics és la segona línia d’acció de l’entitat, a part de la demanda de més cabal pel Ter. “És la mateixa vella política, parlen de participar però només han convidat a d’altres partits. Com analitzaran o reflexionaran sobre la municipalització si CDC i PSC han estat els que han mantingut la gestió que s’ha fet fins ara?”, qüestiona Masramon. Des de l’entitat estudien convocar una mobilització davant del consistori el mateix dia que es faci la reunió o portar a terme una roda de premsa per explicar la seva postura. A part de les queixes realitzades, des de la plataforma celebren la quantitat d’aigua que s’ha registrat aquests primers quinze dies de juliol. En concret, el cabal mitjà ha estat de 9,46 metres cúbics per segon, una xifra molt superior a la dels quatre mesos anteriors. La millor marca des que van arrencar els mesuratges. Cada dia, els activistes mesuren al Pont de la Barca la quantitat d’aigua que porta el Ter. Durant els primers tres mesos, el 85% de dies es va incomplir el mínim establert en el pla de cabals de la Generalitat del 2006. En paraules de Masramon, durant la primera quinzena de juliol s’ha superat de mitjana en un 157% el mínim establert. “És excepcional, són dades per emmarcar relacionades amb el fet que els embassaments de Sau i Susqueda estan plens i que l’ACA té en compte els arrossaires del Baix Empordà, els respecten i per això cada estiu, quan suposadament hi hauria d’haver menys aigua, és quan hi ha més cabal comparant-ho amb altres estacions de l’any”, assegura el portaveu. Segons Masramon, és un exemple més de la “desnaturalització del riu” i temen que el cabal torni a disminuir a mitjans d’agost com acostuma a succeir cada any. Per últim, la plataforma també destaca que darrerament han sorgit més veus que denuncien “l’espoli hídric” que pateixen les terres gironines. Puntualitzen que una productora privada està gravant un documental sobre el transvasament del Ter i que també es presentarà aviat una tesi doctoral sobre aquest mateix tema.

Summary: La Plataforma Aigua és Vida denuncia que el Govern manté posicions “contradictòries” pel que fa al cabal del Ter


Amb el lema 'Prou Racisme!' centenars de persones han participat a Barcelona en una manifestació que s'emmarca en el Dia Internacional per a l'Eliminació de la discriminació racial, que es commemora el 21 de març. El context és ben significatiu enguany per la greu crisi dels refugiats que intenten arribar a Europa fugint de la guerra i la fam i perquè, en unes hores, entrarà en vigor l'acord entre la UE i Turquia amb el qual es deportaran a aquest país totes les persones en situació irregular que siguin interceptades a les illes greuges. La manifestació està convocada per Unitat contra el Feixisme i el Racisme (UCFR), plataforma formada per 400 entitats, i compta amb el suport de la Comissió Catalana d'Ajuda al Refugiat (CCAR), SOS Racisme i Stop Mare Mortum. La marxa, que a Barcelona ha sortit de l'Estació de França i ha arribat a la platja de la Barceloneta, s'ha fet també una quarantena de ciutats més al món, com Madrid, Londres, Sidney, Viena, Amsterdam, Beirut o Lesbos.

Summary: Barcelona clama contra el racisme i se solidaritza amb els refugiats


La consellera de Salut, Alba Vergés, ha defensat aquest dimecres la col·laboració que està tenint el departament amb les altres administracions en la pandèmia del coronavirus. "Crec que no hi ha crítica possible a la màxima col·laboració i coordinació que hem tingut amb tothom", ha afirmat la consellera en la compareixença davant dels grups parlamentaris, quan se li ha preguntat per la relació amb l'Exèrcit o amb els ajuntaments, amb especial referència al pavelló de Sant Andreu de la Barca. Sobre l'impacte econòmic de la crisi sanitària, Vergés ha demanat als grups parlamentaris "responsabilitat" per facilitar els pressupostos i que "pressionin també" el govern espanyol per a "mesures excepcionals" d'injecció de recursos.

Summary: Vergés: "No hi ha crítica possible a la coordinació i col·laboració que hem tingut amb les altres administracions"


Dues persones han resultat ferides aquest dijous al vespre en un bar del districte de Nou Barris de Barcelona després que un home els hagi disparat. Segons fonts policials, els fets es van produir poc abans de dos quarts de deu de la nit a l'avinguda dels Rasos de Peguera a l'interior del local, on home un d'origen sud-americà i un altre de nacionalitat marroquina van quedar ferits per arma de foc. Un d'ells, de 41 anys, va resultar ferit greu per un tret al tòrax i va ser evacuat a la Vall d'Hebron i l'altre, de 30 anys, va quedar ferit de poca gravetat per un tir al braç i va ser traslladat a l'Hospital de Sant Pau. Els efectius del Sistema d'Emergències Mèdiques, que van treballar amb quatre ambulàncies, també van atendre 'in situ' una dona de 53 anys que va patir un atac d'ansietat. Els Mossos d'Esquadra busquen l'autor dels trets i estan recopilant informació per determinar les causes del tiroteig.

Summary: Dos homes de 41 i 30 anys resulten ferits en un tiroteig en un bar del districte de Nou Barris de Barcelona


Brussel·les reclamarà explicacions a l'Estat espanyol pels retards de Vueling d'aquest estiu. La Comissió Europea ha assegurat que està "en contacte amb l'organisme d'execució espanyol" competent en matèria aèria i que "demanarà "informació específica sobre els casos de retards o cancel·lacions en què la companyia aèria al·lega circumstàncies excepcionals. En una resposta de la comissaria de Transport Violeta Bulc a la pregunta parlamentària de l'eurodiputat Ramon Tremosa, l'executiu europeu nega que tingui competències per exigir directament explicacions a l'aerolínia i recorda que "els problemes estructurals dels serveis aeris han de ser gestionats per les autoritats nacionals competents". Tanmateix, la Comissió Europea afirma que "és conscient" dels problemes amb Vueling que denuncia Tremosa. "Són els estats membres i els organismes nacionals d'execució els responsables de garantir, en primera instància, que es respectin els drets dels passatgers", senyala Bulc a la seva carta. La denúncia de Tremosa L'eurodiputat Ramón Tremosa va denunciar a finals d'agost "un tracte de favor" d'Aena i Iberia a Vueling a l'aeroport del Prat i va reclamar una investigació a Brussel·les sobre els seus retards i cancel·lacions aquest estiu. Tremosa va demanar a la Comissió Europea en una pregunta parlamentària que faci un seguiment dels retards i cancel·lacions de Vueling en els últims mesos i "analitzi" el "mal ús" que fa de "les circumstàncies excepcionals" com a "excusa".

Summary: Brussel·les reclamarà explicacions a l'Estat espanyol pels retards i cancel·lacions de Vueling aquest estiu


El ministeri de Sanitat nega que hagi acceptat la petició de la consellera de Salut, Alba Vergés, perquè Catalunya utilitzi les regions sanitàries i no les províncies com a marc de referència per al desconfinament, com havien assegurat fonts de Salut. Des del ministeri, fonts properes al ministre Salvador Illa asseguren que "no hi ha res en ferm". "S'ha quedat en estudiar les propostes que es plantegin", afirmen les mateixes fonts. El govern espanyol recorda que l'opció d'estudiar alternatives a les províncies es preveu en el BOE publicat aquest diumenge, però neguen cap decisió. Des de Salut, reiteren a l'ACN que a la reunió Illa ha acceptat que el Govern enviï a Madrid les dades i propostes de la desescalada per regions sanitàries.

Summary: El govern espanyol nega que hagi acceptat les regions sanitàries: "No hi ha res en ferm"


El perllongament dels Ferrocarrils de la Generalitat a Sabadell (FGC) entrarà en funcionament parcialment aquest setembre amb les estacions de Can Feu-Gràcia i Plaça Major i ho farà completament la primavera del 2017 amb les tres restants, Plaça Espanya, Creu Alta i Ca n'Oriac, segons ha anunciat el conseller de Territori, Josep Rull. En una visita a les obres de l'estació de Plaça Major, Rull ha explicat que les obres finalitzaran completament el 2016 però que han decidit posar el servei en marxa en dues fases per tal d'oferir el servei que ja hi ha disponible. D'altra banda, ha anunciat també que durant aquest any el Govern redactarà el projecte constructiu per fer la "cobertura" de les vies a Can Feu i que un cop fet el projecte es buscaran els recursos necessaris per executar les obres. Rull, que ha estat rebut per la Plataforma Soterrament Total Ara, no ha parlat directament de soterrament sinó que el projecte "ha de permetre acabar concretant el projecte de millora urbana". Rull ha visitat aquest divendres les obres de l'estació de Plaça Major d'FGC per anunciar "l'avançament" de la posada en marxa del perllongament, que estava previst que entrés en funcionament el 2017. Inicialment  aquestes noves estacions havien d'haver-se posat en marxa el 2012 però les obres han patit diverses aturades i endarreriments. El conseller ha assegurat que el calendari en el que han treballat amb l'Ajuntament de Sabadell els permet posar en funcionament el perllongament en dues fases. Ha detallat que es manté el compromís d'acabar les obres el 2016 i lliurar-les a FGC que hauran de portar a terme les proves necessàries per tal que el servei entri en funcionament amb les màximes garanties. Tot i això, ha asseverat que estan en disponibilitat d'avançar l'entrada en funcionament fins a Plaça Major al setembre d'aquest any. Els FGC ja arriben al centre de Sabadell, a l'estació ara coneguda com a Sabadell-Rambla, a pocs metres de la futura estació de Plaça Major.  A partir d'aquí, les obres i les proves continuaran i durant la primavera del 2017 entraran en funcionament les tres estacions restants per completar la xarxa d'FGC a Sabadell. Rull ha dit que tot i que en un primer moment s'havia previst que el servei no entrés en funcionament fins al 2017 de manera conjunta, s'ha decidit fer-ho en dues fases perquè "no tindria sentit esperar a la primavera de l'any que ve quan ara ja es poden posar en servei dues estacions". Ha dit que es una qüestió de "pragmatisme" i que aquest és el millor escenari "per millorar el servei" que es presta als ciutadans de Sabadell. "Cobertura" de les vies a Can Feu El conseller ha estat rebut per membres de la Plataforma Soterrament Ara, que volen que les vies del ferrocarril se soterrin fins al Castell de Can Feu i que li han entregat una carta recordant les seves reclamacions i els "compromisos" que va adquirir el Govern. En l'atenció als mitjans posteriors, Rull ha concretat que durant aquest any el Govern redactarà el projecte constructiu "que ha de permetre concretar el projecte de millora urbana" i  no ha parlat directament de soterrament sinó de la "cobertura" en un tram de 400 metres.  Ha afegit que un cop que es tingui el projecte constructiu redactat es buscaran les formules de finançament necessàries per tirar-ho endavant. El conseller ha dit que s'està treballant conjuntament en aquest tema amb el Consistori i ha fet al·lusió a unes "eventuals plusvàlues" que permetrien sufragar l'obra.  "Hem de mirar quina és la millor fórmula perquè sigui realitat", ha dit. En aquest sentit, l'alcalde de Sabadell, Juli Fernàndez, ha dit que el govern municipal té un "compromís explícit" per tirar endavant aquesta obra i que les plusvàlues "no condicionaran" l'obra sinó que en tot cas servirien per rescabalar a posteriori la inversió que s'hagi pogut fer. D'altra banda, ha anunciat que la Generalitat es farà càrrec de les obres en superfície per tal de "recosir les ferides" que han deixat les obres a diferents zones i que es replantaran els arbres afectats al Parc del Nord. En aquest sentit, també lliuraran a l'Ajuntament el pàrquing que s'ha construït a l'estació de Plaça Major.  Es reobre la Rambla Ibèria L'alcalde de la ciutat ha celebrat la posada en marxa de les dues estacions de manera avançada per tal "d'optimitzar la inversió" al mateix temps que no s'afecta el calendari previst en últim terme. D'altra banda, ha dit que això permetrà recupera espais que han estat afectats per les obres durant anys, com per exemple al Rambla Ibèria que es reobrirà al trànsit entre l'octubre i el novembre d'aquest any. Fernàndez ha destacat que això facilitarà "recuperar la normalitat a la ciutat". 430 MEUR  El perllongament d'FGC a Sabadell té un pressupost de 430 MEUR i aquest any la inversió serà de 53 MEUR. Rull ha destacat que es tracta d'"una de les obres més emblemàtiques" que està impulsant el Govern i que està suposant un "esforç ingent" en termes econòmics.  La previsió és que la posada en marxa de les noves estacions permeti augmentar en 40.000 els usuaris cada any, el que es tradueix en un 20% més. Rull ha matisat però que aquesta era també la previsió a Terrassa i que finalment s'ha vist notablement superada, per la qual cosa espera que les noves cinc estacions també suposin un èxit per a la ciutat.

Summary: El perllongament d'FGC a Sabadell entrarà en funcionament parcialment al setembre i completament la primavera del 2017


L'alcalde de Blanes (Selva), Miquel Lupiáñez, ha demanat disculpes en relació a les polèmiques declaracions que va fer sobre el referèndum. Lupiáñez admet que van ser "un error", però assegura que les seves paraules es van "tergiversar intencionadament" amb la finalitat de treure'n rendiment polític. El batlle blanenc s'ha excusat amb "tots aquells que es van sentir ofesos" i ha deixat clar que no tenia cap intenció de fer-ho. Lupiáñez va comparar la distància entre Catalunya i Espanya amb la que hi ha entre Dinamarca i el Magreb, i va revelar que, tot i que no cedirà espais municipals per al referèndum, sí que aniria a votar l'1-O. L'alcalde ha acabat demanant que es "doni per tancada" una polèmica que "mai hauria d'haver existit". En un discurs on ha combinat el català i el castellà, l'alcalde de Blanes, Miquel Lupiáñez, s'ha volgut disculpar per les declaracions que va fer sobre el referèndum. Lupiáñez no ha volgut entrar en les valoracions que va fer, que ha qualificat com un "error" i s'ha limitat a demanar perdó a "tots aquells que es van sentir ofesos". "Sóc andalús de naixement i català d'adopció, per això comprenc que he pogut ofendre", ha comentat. El batlle ha carregat contra aquells que "han tergiversat el que va dir", segons ell amb "'l'única voluntat de fer mal". Lupiáñez es va posicionar en contra d'un referèndum no pactat amb l'Estat i va deixar clar que no cediria els locals electorals de la localitat selvatana, però va reconèixer que, si s'arriba a fer el referèndum el proper 1 d'octubre, ell aniria a votar 'no'. El batlle ha fet aquestes declaracions just abans de l'inici del ple ordinari d'aquest dijous. De fet, Lupiáñez ha explicat que no ha volgut fer declaracions en cap mitjà de comunicació perquè "es deu als blanencs". L'alcalde ha conclòs deixant clar que no té cap altra aspiració política que continuar al capdavant de l'Ajuntament de Blanes.

Summary: L'alcalde de Blanes demana disculpes i admet que les polèmiques declaracions sobre el referèndum van ser "un error"


La consellera de Treball, Afers Socials i Famílies, Dolors Bassa, ha xifrat en més d'un milió els treballadors que han secundat l'aturada de país d'aquest 3 d'octubre. "Vull donar les gràcies a tota la ciutadania de Catalunya, som una societat madura i conscient. S'ha remarcat el caràcter cívic i pacífic de les concentracions i també l'entesa patronal i sindical com mai", ha assenyalat Bassa. "El nombre de treballadors i empreses que han tancat avui una estona, matí o tarda, o tot el dia és molt més gran que en qualsevol altra vaga, fins i tot la més gran feta fins ara que va ser la de l'any 1988 contra el govern de Felipe González i que es va xifrar en menys d'un milió de treballadors", ha recordat la consellera de Treball, Afers Socials i Famílies, que ha destacat que a la petita i mitjana empresa el tancament ha estat total en un 54% dels casos i puntual en un altre 31%. "Només un 15% de les pimes han treballat", ha afegit Bassa. Pel que fa als funcionaris, la consellera de Treball ha calculat que el seguiment de l'aturada ha estat d'entre el 80 i el 95% tant en el món local com a la Generalitat. "També cal destacar el tancament generalitzat a ensenyament, universitat i també als ports. I, pel que fa a la gran indústria, la química de Tarragona ha tancat totalment a partir de migdia", ha reblat Bassa, que ha finalitzat aplaudint que s'hagi desconvocat la vaga prevista a Catalunya de CGT i la IAC entre el 4 i el 13 d'octubre.

Summary: El Govern xifra en més d'un milió els treballadors que han secundat l'aturada de país


El conseller d'Interior, Jordi Jané, ha signat aquest dilluns un conveni de col·laboració amb l'Associació d'Empreses d'Electrònica, Tecnologies de la Informació, Telecomunicacions i Continguts Digitals (AMETIC) per impulsar accions que conscienciïn els conductors sobre els perills d'utilitzar el mòbil al volant. El conveni recull el compromís de crear una comissió amb dos membres del Servei Català de Trànsit (SCT) i dos de l'AMETIC per difondre campanyes publicitàries amb l'"objectiu compartit de reduir els accidents de trànsit provocats pel mal ús del mòbil", ha subratllat Jané. Paral·lelament, el SCT coordina al llarg d'aquesta setmana, de dilluns a diumenge, una campanya de controls intensius per prevenir les distraccions durant la conducció, sobretot relacionades amb la manipulació del mòbil, a les vies urbanes i interurbanes a través dels Mossos d'Esquadra i les policies locals. Les distraccions, moltes d'elles per manipular el mòbil, representen la primera causa concurrent d'accidents de trànsit amb víctimes a Catalunya. Durant el primer semestre del 2016, van provocar el 29% dels sinistres. Davant la magnitud dels perills pel mal ús del mòbil, el Departament d'Interior impulsarà accions comunicatives amb l'AMETIC adreçades a diversos perfils d'usuaris de dispositius i aplicacions mòbils per fomentar-ne l'ús responsable amb la finalitat de combatre la sinistralitat i la mortalitat que provoca manipular el telèfon quan es condueix.  Tot i que s'ha generalitzat l'ús de dispositius mans lliures, navegadors o altres sistemes de comunicació, el mal ús del mòbil causa la majoria de les distraccions. Jané ha assenyalat que la telefonia mòbil "no està renyida" amb la conducció: "Les noves tecnologies poden ajudar a la conducció, però hem de combatre'n el mal ús". "No podem admetre que els conductors agafin el mòbil mentre condueixen", ha deixat clar el conseller, que ha reblat: "No en deixarem passar ni una".  Aquest conveni és el primer que se signa a l'estat espanyol amb l'AMETIC per reduir la sinistralitat per l'ús del mòbil al volant. "Volem ser pioners en matèria de seguretat del trànsit", ha afirmat Jané. Per la seva banda, el president del Consell de l'AMETIC a Catalunya, Pedro Mier, ha reconegut l'"esperit innovador" del Departament d'Interior i la "predisposició" dels operadors de telecomunicacions en aquesta iniciativa i creu que pot ser "molt útil" estar treballant ja per a "la seguretat de les persones". A la signatura del conveni, a la seu de la conselleria, també hi han participat la directora del SCT, Eugenia Doménech, i responsables de companyies de telefonia mòbil. Controls contra les distraccions i de les detencions davant els semàfors  El SCT ha endegat una campanya aquest dilluns que s'allargarà fins diumenge per focalitzar la vigilància en les distraccions al volant. Aquesta és la dotzena campanya preventiva i integral de les catorze que Interior va planificar per aquest 2016.  Al llarg de la setmana s'informarà els conductors de la campanya amb panells lluminosos a les carreteres amb el missatge 'Controls policials d'ús del mòbil'. En les vies urbanes també s'intensificarà el control del compliment de l'obligació de detenció davant els semàfors. "Treballem en la línia d'intensificar els controls i, per tant, sancions econòmiques i pèrdua de punts, però sobretot, volem prevenir", ha resumit Jané, que ha posat molt èmfasi en la necessitat de fer "pedagogia" per a una conducció segura. El SCT va portar a terme el març passat una campanya de controls intensius per prevenir distraccions al volant i en què Mossos d'Esquadra i policies locals van interposar 2.334 denúncies. La majoria, concretament 2.143, van ser per manipular el mòbil metre es conduïa. El SCT va interposar el 2015 un total de 19.187 sancions per distraccions. D'aquestes, 16.926 estaven relacionades amb la manipulació del telèfon mòbil.  L'ofensiva contra la manipulació del mòbil al volant L'aliança amb el sector de la telefonia mòbil i la campanya per prevenir les distraccions que s'allargarà aquesta setmana formen part del paquet de mesures que el Departament d'Interior va anunciar el febrer passat per combatre la sinistralitat viària. Concretament, s'enquadren en l'ofensiva que la conselleria va llançar contra la manipulació del mòbil al volant. Com a principals mesures, Jané va anunciar que l'helicòpter del SCT –que s'encarrega de vigilar i sancionar impudències com no utilitzar el cinturó o avançaments en línia contínua, entre altres- intensificaria els controls per detectar els conductors que utilitzen el mòbil i la instal·lació de més càmeres a les carreteres amb aquesta finalitat. "Farem controls per aire i per terra", va avisar Jané el febrer.  Poques setmanes abans, a finals de gener, el RACC havia presentat un informe amb dades alarmants sobre l'ús del mòbil al volant. Una de les principals conclusions era que el 26% dels conductors de turisme admetien utilitzar el mòbil 'sempre' o 'sovint' en els desplaçaments. El mateix document recollia que respondre una trucada significa apartar l'atenció del volant durant 8 segons; recórrer 111 metres per vies urbanes –l'equivalent a prop d'una illa de l'Eixample- i 264 metres per carretera.

Summary: Interior s'alia amb el sector de les telecomunicacions per conscienciar els conductors dels perills del mòbil al volant


El candidat de Democràcia i Llibertat, Francesc Homs, ha lamentat aquest dilluns que la Fiscalia hagi respost a la seva petició de retirar les querelles del 9-N precisament demanant ampliar la investigació. "Ahir demano públicament que retirin les querelles i avui casualment ja tenim resposta de la Fiscalia de l'Estat de dir 'no vols caldo, doncs dues tasses'. Aquest és l'esquema que tenen i que ens apliquen. És d'aquest estat que volem passar pàgina", s'ha queixat. Homs va demanar diumenge al PSOE i a Podem que es comprometessin amb la retirada d'aquestes querelles i va apuntar que ja no ho reclamava al PP i C's perquè directament voldrien Artur Mas, Irene Rigau i Joana Ortega "a la presó".  El candidat ha reiterat la seva petició i ha assegurat que la farà cada dia a Pedro Sánchez i Pablo Iglesias fins al final de la campanya electoral, per una qüestió de "qualitat democràtica" i per molt que la Fiscalia vulgui ara ampliar la seva investigació. En tot cas, Homs ha argumentat que és precisament d'aquest estat espanyol del que molts catalans volen "passar pàgina", perquè consideren aquestes querelles una "autèntica barrabassada".

Summary: Homs lamenta que la Fiscalia respongui la seva petició de retirar les querelles del 9-N demanant ampliar la investigació


La líder de Cs avisa els socialistes que aquells que “van generar” el conflicte “no podran ser els que donin la solució” ACN Barcelona.-La líder de Cs a Catalunya i candidata de la formació a les eleccions del proper 21 de desembre, Inés Arrimadas, ha retret aquest dijous que el PSC hagi arribat a un acord amb Units per Avançar per concórrer a la mateixa llista de cara a les eleccions del 21 de desembre, i especialment que s’incorpori a la candidatura l’exconseller i exsecretari general d’Unió Democràtica, Ramon Espadaler. Per a Arrimadas, el pas anunciat dimecres pel primer secretari del PSC, Miquel Iceta, suposa un pas enrere dels socialistes per intentar resoldre el conflicte entre Catalunya i Espanya. “Avui és 9 de novembre i fa 3 anys que Espadaler era conseller d’Interior, que va organitzar i permetre el 9-N. Em sobta que, si el PSC vol mirar al futur, tingui a les persones que ens han ficat en aquest problema”, ha sentenciat. Després de fer una passejada per la Via Júlia de Barcelona en un acte de precampanya, Arrimadas s’ha mostrat “convençuda que les persones que han general el problema actual no podran ser les que donin la solució” i per això creu que l’acord del PSC amb Espadaler i la seva formació és erroni. “Però cadascú tria els seus companys de viatge. Nosaltres no anem amb persones de forces nacionalistes. I per tant el vot clar, nítid i transparent per al 21-D segueix sent el de Cs”, ha etzibat en declaracions a la premsa.  Amb tot, aquesta aliança dels socialistes amb l’espai provinent d’Unió no complica, per a Arrimadas, la possibilitat que Cs i el PSC acabin pactant un Govern després del 21-D si l’aritmètica parlamentària així ho permet.  “La situació és tan complicada, que totes les forces constitucionalistes després de les eleccions hauran de ser generoses, fer esforços i pactar una alternativa política. Quan passi el 21 de desembre, em comprometo a intentar-ho i espero que el PSC vulgui participar i no tingui la temptació de tornar a pactar amb ERC”, ha avisat Arrimadas.

Summary: Arrimadas retreu al PSC que s’aliï amb “un conseller que va organitzar el 9-N” i és part “del problema” actual


L'exlíder del PDeCAT al Congrés i exportaveu del Govern, Francesc Homs, ha reaccionat amb contundència a la destitució del ja exconseller d'Empresa i Coneixement, Jordi Baiget, aquest dilluns a la nit. En tres missatges a Twitter, Homs ha explicat que no comparteix el cessament de Baiget, i ha assenyalat que "si per declaracions més o menys afortunades se'l fa fora, n'hi ha que sobren des de fa temps". A més, l'excap de files del PDeCAT a Madrid ha afegit que "políticament decisions així ni sumen ni fan gran el projecte, tot just el contrari", i s'ha preguntat: "Com és que de moment només som els del PDeCAT que ens condemnen els de Madrid i/o ens volen fora alguns de Catalunya? Fins els ous". Els tres tuits seguits arriben poc després que el president de la Generalitat, Carles Puigdemont, hagi destituït Baiget, aquest dilluns a la tarda, per les polèmiques declaracions en una entrevista a 'El Punt Avui', on l'exconseller no descartava, tenint en compte la reacció de l'Estat, que es pogués repetir un 9-N per tal que els ciutadans puguin votar "a través de qualsevol altre instrument que permeti mesurar la realitat". El cap del Govern ha signat aquesta mateixa tarda el nomenament de Santi Vila com a substitut de Baiget. El relleu entrarà en vigor demà quan sigui publicat al Diari Oficial de la Generalitat de Catalunya (DOGC). Santi Vila mantindrà temporalment el càrrec de conseller de Cultura fins que es nomeni un nou titular d'aquest altre Departament.

Summary: Homs no comparteix la destitució de Baiget i assenyala que "n'hi ha que sobren des de fa temps"


Tots dos coincideixen a veure com un “fracàs” de la Generalitat el fet que s’hagi declarat desert el concurs per a la compra d’urnes ACN Madrid.-El president del govern espanyol, Mariano Rajoy, i el líder de Cs, Albert Rivera, han dinat plegats aquest dimarts a La Moncloa, segons han informat fonts dels dos equips, per abordar la situació política i econòmica, amb un apartat especial sobre el procés independentista a Catalunya. Segons aquestes fonts, Rajoy ha traslladat a Rivera les gestions que el govern espanyol ha fet “en defensa de l’ordre constitucional davant el desafiament independentista a Catalunya”, i tots dos “han constatat el nou fracàs de l’estratègia del govern de la Generalitat” pel fet que el Govern “ha hagut de declarar desert el concurs convocat per a la compra d’urnes”.

Summary: Rajoy i Rivera aborden la situació a Catalunya en un dinar a La Moncloa


El president del govern espanyol, Mariano Rajoy, ha trucat aquest divendres al matí el president de la Generalitat, Carles Puigdemont, per interessar-se pel xoc d'un tren amb el topall final de l'estació. El cap de l'executiu català ha agraït la trucada en una piulada. L'accident ha deixat un balanç d'un ferit greu, 19 ferits de menys gravetat i 34 de lleus, segons el balanç definitiu del Sistema d'Emergències Mèdiques i Protecció Civil. El ferit greu, que on es tem per la seva vida i traslladat a l'Hospital Clínic, i els 19 de menys gravetat han estat evacuats als hospitals de Sant Pau, Sagrat Cor, Del Mar, Vall d'Hebron i Clínic i als CUAPS Perecamps, Sant Martí i Manso.  El xoc s'ha produït aquest divendres al matí, al voltant d'un quart de vuit, quan un comboi de Rodalies de l'R2 sud, procedent de Sant Vicenç de Calders, ha xocat amb el topall final de via 11 durant les maniobres d'estacionament.

Summary: Rajoy truca a Puigdemont per interessar-se per l'accident de tren a l'estació de França


L'ex-secretari general de l'Organització de les Nacions Unides (ONU) i Premi Nobel de la Pau el 2001, Kofi Annan, ha  mort aquest dissabte després d'una curta malaltia i acompanyat de la seva dona i els seus fills. La família ho ha comunicat a través del compte personal d'Annan a Twitter on ha destacat del diplomàtic ser un ''home d'estat'' i un ''internacionalista compromès'' que va lluitar tota la seva vida per ''un món més just i pacífic''. En el comunicat, la família d'Annan asseguren que durant la seva carrera, el diplomàtic va ser un ''apassionat camió de la pau, del desenvolupament sostenible, els drets humans i la legalitat''. La família ha demanat privacitat durant el dol  i ha detallat que més endavant s'anunciarà la celebració d'homenatges. Annan va entrar a l'Organització Mundial de la Salut el 1962, i després d'una etapa de director de Turisme de Ghana, va ser coordinador de recursos humans i seguretat, controlador del programa de planificació i finances i coordinador de les operacions de les forces de pau de l'ONU. El 1994 va ser nomenat sub-secretari general i el desembre de 1996, va ser elegit secretari general.  Després de la feina duta a terme a l'ONU entre el 1997 i el 2007, Annan va continuar treballant ''incansablement'' per a la pau a través de la presidència de la Kofi Annan Foundation i la presidència de The Elders, el grup fundat per Nelson Mandela. Per la família, Annan era una ''inspiració'' per a joves i grans.  Nascut a Ghana l'abril del 1938, Annan sentia una gran responsabilitat envers Àfrica i per això es va comprometre amb el desenvolupament del continent a través d'iniciatives com ara l'Africa Progress Panel i el lideratge de l'Aliança per a la Revolució Verda a l'Àfrica (AGRA).  Del seu caràcter, se'n destaca l'empatia i la compassió, així com les ganes d'ajudar de manera altruista i la seva bondat.

Summary: Mor als 80 anys Kofi Annan, ex-secretari general de l'ONU i Premi Nobel de la Pau


Un lladre ha entrat a robar en un pis del barri de Germans Sàbat de Girona, ha colpejat l'anciana de 92 anys i la seva filla que viuen al domicili i les ha enviades a l'hospital. Totes dues es troben ingressades al Trueta; la filla, en estat greu, perquè té un trenc al cap. El robatori amb violència va tenir lloc aquest dijous poc després de les nou del vespre. Se sospita que el lladre va entrar a l'habitatge, situat al primer pis, a través d'una mena de pati interior. Un cop a dins, es va mostrar molt agressiu amb les dues dones. Els cops i els crits de les víctimes, però, van alertar els veïns, que van trucar als Mossos d'Esquadra. La policia el va poder detenir després que intentés fugir saltant pel balcó. Robatori amb violència i intimidació a l'interior d'un pis de Girona, on hi viuen una anciana de 92 anys i la seva filla (que en té cap a una seixantena). L'habitatge es troba situat en un primer pis del carrer Mas Vendrell, al barri de Germans Sàbat (just al costat del CAP). El lladre va entrar a l'interior del pis cap a quarts de deu de la nit. Segons expliquen els veïns, es tracta d'un noi jove, que vestia una samarreta i una gorra blanques, i a qui ahir a la tarda ja havien vist rondant per la zona. Se sospita que el lladre va entrar a l'habitatge a través d'una mena de pati interior que hi ha al bloc. Un cop a dins, el delinqüent es va mostrar molt agressiu amb les dues dones i no va dubtar a apallissar-les. Va colpejar tant l'anciana de 92 anys com la seva filla. A aquesta última, li va fer un trenc al cap. El soroll i els crits de les víctimes van alertar els veïns, que van trucar a la policia. Fins i tot, una veïna va intentar ajudar mare i filla, i el lladre també la va ferir lleument. Veient-se descobert, el delinqüent va intentar fugir de l'habitatge a través del balcó. Va sortir a fora, va saltar al pis del costat i, des d'aquí, es va despenjar per la façana fins al carrer. Va ser aleshores quan els Mossos d'Esquadra el van aconseguir detenir. Ingressades al Trueta Les dues dones van ser traslladades a l'hospital Trueta, on es troben ingressades a planta. Segons informen des del centre hospitalari, la filla està en estat greu. La unitat territorial d'investigació dels Mossos d'Esquadra s'ha fet càrrec del cas. Aquest matí, diversos agents han anat fins al pis per recollir-hi proves. De moment, es desconeix la identitat del lladre (perquè anava indocumentat). El delinqüent es troba a comissaria i la policia treballa per identificar-lo. Se l'acusa d'un robatori amb violència i intimidació a interior de domicili.

Summary: Un lladre entra a robar en un pis de Girona, colpeja una anciana de 92 anys i la seva filla i les envia a l'hospital


"Vols caldo, doncs dues tasses. Aquest és l'esquema que tenen i que ens apliquen", s'ha queixat el candidat ACN Barcelona.-El candidat de Democràcia i Llibertat, Francesc Homs, ha lamentat aquest dilluns que la Fiscalia hagi respost a la seva petició de retirar les querelles del 9-N precisament demanant ampliar la investigació. "Ahir demano públicament que retirin les querelles i avui casualment ja tenim resposta de la Fiscalia de l'Estat de dir 'no vols caldo, doncs dues tasses'. Aquest és l'esquema que tenen i que ens apliquen", s'ha queixat. Homs va demanar diumenge al PSOE i a Podem que es comprometessin amb la retirada d'aquestes querelles i va apuntar que ja no ho reclamava al PP i C's perquè directament voldrien Artur Mas, Irene Rigau i Joana Ortega "a la presó".  En un acte sobre llengua, cultura i educació, el candidat ha reiterat la seva petició i ha assegurat que la farà cada dia a Pedro Sánchez i Pablo Iglesias fins al final de la campanya electoral, per una qüestió de "qualitat democràtica" i per molt que la Fiscalia vulgui ara ampliar la seva investigació. Homs ha recordat a Iglesias i a Sánchez que la Fiscalia General de l'Estat va decidir actuar contra Mas, Rigau i Ortega en contra de la unanimitat de fiscals catalans.